དེ་རིང་ང་ཚོས་འབྲས་སྤུངས་དགོན་པའི་དགེ་འདུན་པ་བཅུ་པོ་དེ་དག་གཙོས་རང་དབང་དང་།འགྲོ་བ་མིའི་ཐོབ་ཐང་།རང་ཐག་རང་གཅོད་བཅས་ཀྱི་ཆེད་བློས་གཏོང་དང་ལེགས་སྐྱེས་འབུལ་མཁན་བོད་ནང་གི་བོད་མི་ཚོའི་མཛད་རྗེས་ལ་ངོས་འཛིན་དང་བརྩི་བཀུར་ཞུ་ཡི་ཡོད་ལ།འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་བོད་ཡིག་ཐོག་དཔར་འགྲེམས་བྱས་ནས་ལོ་ངོ་ཉེར་དགུ་འཁོར་བའི་དུས་དྲན་སྲུང་བརྩིའི་ཆེད།འདི་ག་ལྟེ་གནས་ཁང་གིས་མང་ཚོགས་ལ་འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་སྐོར་ལ་གོ་རྟོགས་ཡོང་བའི་ལས་འགུལ་སྣ་ཚོགས་སྤེལ་ཏེ།འགྲོ་བ་མིའི་ཐོབ་ཐང་སྲུང་སྐྱོབ་པ་དང་ཆབ་སྲིད་བཙོན་པ་ཚོའི་སྐོར་ལ་དམིགས་བསལ་དོ་སྣང་གིས།བོད་ནང་འགྲོ་བ་མིའི་ཐོབ་ཐང་སྐོར་ལ་གོ་རྟོགས་དང་སྲུང་སྐྱོབ་ཡོང་ཐབས་བྱ་རྒྱུ།འབྲས་སྤུངས་དགོན་པའི་དགེ་འདུན་པ་བཅུ་པོ་དེས་འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་སྤེལ་བར་ལེགས་སྐྱེས་ཕུལ་བ་རྗེས་དྲན་ཆེད།བོད་མི་རྒན་དར་གཞོན་གསུམ་དང་།སེར་སྐྱ་ཕོ་མོ་དབྱེར་མེད།ལས་རིགས་སྣ་ཚོགས་གཉེར་མཁན་ཚོས་བོད་ཡིག་ཐོག་འགྲོ་བ་མིའི་ཐོབ་ཐང་ཡོངས་ཁྱབས་གསལ་བསྒྲགས་ཀྱི་དོན་ཚན་སུམ་ཅུ་པོ་རེ་རེ་བཞིན་ཀློག་པའི་བརྙན་ཞིག་སྤེལ་ཡོད།